Մերիոն Բուլթոն Սթրաուդ

Մերիոն Բուլթոն Սթրաուդ (, ), ամերիկացի հեղինակ ու թանգարանի տնօրեն, որը հատկապես ակտիվ է եղել ժամանակակից արվեստին աջակցելու հարցում։ Եղել է Ֆիլադելֆիայի Գործվածքների արհեստանոցի և թանգարանի հիմնադիրն ու տնօրենը, ինչպես նաև Ֆիլադելֆիայի արվեստի թանգարանի հոգաբարձուն և ակտիվ աջակիցը։ Հայտնի էր նաև «Քիփի» անունով։

Անձնական կյանք
Ծնվել է 1939 թվականի մարտի 22-ին և եղել ծերունական բժշկության ռահվիրա Մորիս Վիսթար Սթրաուդ 3-ի (1913–1990) և նրա առաջին կնոջ միակ երեխան։ Ամուսնացել է Քլինթոն Դառլինգթոն Սվինգլի (1928–2013) հետ 1980 թվականի փետրվարի 20-ին Տեխասի Նակոդոչես շրջանում։

Գործունեություն
Բուլթոն Սթրաուդն ավարտել է Փենսիլվանիայի համալսարանն արվեստի պատմության մագիստրոսի կոչումով։ Ավարտելուց հետո իր առաջին աշխատանքն ստացել է Ֆիլադելֆիայի արվեստի թանգարանում՝ որպես արվեստի վաճառքի և վարձույթի գծով տնօրեն։ Նա մեկ սենյակում բնակվել է այդ հաստատության ապագա տնօրեն Աննա դ'Հառնոնկուրի հետ։

Բուլթոն Սթրաուդը Prints in Progress համայնքային կազմակերպության գեղարվեստական ղեկավարն էր և 1971-1977 թվականներին դասավանդում էր երեխաներին։ Նաև հիմնադրել է Acadia Summer Arts Program (կամ «Kamp Kippy») միջազգային գեղարվեստական վերլուծական կենտրոնը Մեն նահանգի Մաունթ Դեզերթ կղզում։

1977 թվականին Ֆիլադելֆիա քաղաքում հիմնել է Գործվածքների արհեստանոցը, որպես ստուդիա, որտեղ նկարիչները կարող էին ուսումնասիրել անծանոթ մեթոդներ, մասնավորապես՝ գործվածքային արվեստը։ Նրա նպատակն էր «ուսումնասիրել, ազատություններ ձեռք բերել, լինել նոր դիզայնի ստուդիա և լաբորատորիա, որը չի խոչընդոտվում կանոններով և նախադեպերով»։  Նկարիչներին հրավիրում էին մասնակցելու «առանց նախապես մտածելու իրենց անելիքի մասին»։ 1978 թվականին իր զարմիկ Պատերսոն Սիմսի օգնությամբ Բուլթոն Սթրաուդը երկու շաբաթով հյուրընկալել է 22 նկարիչների։

Ժամանակի ընթացքում երկու շաբաթը դարձել է երկու տարի։ Հրավիրյալների թվում էին ճարտարապետներ, քանդակագործներ, նկարիչներ և արհեստավորներ։ Հյուրընկալվել են հարյուրավոր նկարիչներ, որոնց թվում՝ Ռոբերտ Վենտուրին, Լուիզա Բուրժուան, Կլես Օլդենբուրգը, Լոռնա Սիմփսոնը և այլք։

Նյութերի և պատրաստի աշխատանքների հավաքածուն աճել է, և 1996 թվականին արվեստանոցն ընդլայնվել է՝ դառնալով Գործվածքների արհեստանոց և թանգարան։

Բուլթոն Սթրաուդը կազմակերպում էր ցուցահանդեսներ, դասախոսություններ կարդում և գրում ու խմբագրում հրապարակումներ գործվածքների արհեստանոցի և թանգարանի համար։

Եղել է Ֆիլադելֆիայի արվեստի թանգարանի հոգաբարձու, նաև աշխատել Արվեստների ազգային նվիրատվության և Փենսիլվանիայի արվեստի խորհրդի կազմում։ Ուիթնիի ամերիկյան արվեստի թանգարանի ազգային կոմիտեի հիմնադիր անդամ էր։

Պարգևներ
1988 թվականին ընտրվել է Ամերիկյան արհեստների խորհրդի պատվավոր գործընկեր։ 2006 թվականին նահանգապետ Էդ Ռենդելը նրան ճանաչել է «Փենսիլվանիայի հարգարժան դուստրերից» մեկը և նա ստացել է Մենի նահանգապետի Սկոուհեգան «արվեստին և արվեստագետներին բացառիկ ծառայության» համար տրվող մրցանակը։

Մահ
Բուլթոնը մահացել է 2015 թվականի օգոստոսի 22-ին Մեն նահանգի Նորթիսթ Հարբոր գյուղում։ 2016 թվականին նրա արվեստի հավաքածուի մեծ մասը (այդ թվում՝ Ջորջիա Օ’Քիֆի չորս գործ) հանվել է վաճառքի, որի հասույթն ուղղվելու էր Մարիոն Բուլթոն «Քիպի» Սթրաուդ հիմնադրամին՝ գործվածքների արհեստանոցին և թանգարանին շարունակական աջակցություն ցույց տալու նպատակով։ Նրա հավաքածուն պարունակում էր շուրջ 1,500 արվեստի ստեղծագործություն, որոնց թվում՝ Ջորջիա Օ’Քիֆի, Հենրիետա Շորի, Մարդսեն Հարթլիի, Ջորջ Վեսլի Բելոուսի, Արթուր Դոուվի, Ջոզեֆ Ստելլայի ու Էնդի Ուորհոլի աշխատանքները։

Ծանոթագրություններ